**Wayne Bidwell Wheeler** (10. marraskuuta 1869 – 5. syyskuuta 1927) oli amerikkalainen asianajaja ja kieltolakiaktivisti, joka toimi pitkään Anti-Saloon League -järjestön johtajana. Wheelerillä oli ratkaiseva rooli Yhdysvaltain kieltolain säätämisessä.

Wheelerismi on amerikkalainen termi poliittiselle lobbaukselle, jossa keskitytään yhteen asiaan, josta paisutellaan todellisuutta vakavampi uhka.

Tausta ja yksityiselämä
-----------------------

Wheeler syntyi Brookfieldin pikkukaupungissa, Ohiossa, vuonna 1869. Hänen vanhempansa olivat Joseph Wheeler ja Ursula Hutchinson. Wheeler kasvoi maatilalla, ja koki jo varhaisessa vaiheessa alkoholin haittoja: hänen setänsä kuoli alkoholismiin ja Wheeler itse haavoittui, kun humalainen maataloustyöntekijä osui häneen talikolla.

Opiskellessaan Oberlin Collegessa Wheeler osallistui aktiivisesti paikallisen seurakunnan toimintaan ja tapasi vuonna 1893 pastori Howard Hyde Russellin, joka oli vastikään perustanut Anti-Saloon Leaguen, johon Wheeler liittyi saman tien. Valmistuttuaan Oberlinista kandidaatiksi, Wheeler siirtyi Western Reserve Law School -kouluun, josta hän valmistui asianajajaksi vuonna 1898. Tämän jälkeen hän alkoi työskennellä Anti-Saloon Leaguen lakimiehenä.

Vuonna 1901 Wheeler meni naimisiin Ella Belle Candyn kanssa. Parille syntyi kolme poikaa.

Ura aktivistina
---------------

Työskennellessään liigalle Wheeler osoittautui hyväksi ja tehokkaaksi järjestelijäksi, joka onnistui organisoimaan kampanjan kieltolakia vastustavan kuvernöörin lyömiseksi vaaleissa. Tämän johdosta Wheeleristä tuli kuuluisa ja hän kipusi liigan johtoportaikossa. Asianajajan urallaan Wheeler toimi syyttäjänä yli 2000 kieltolakiin liittyvässä tapauksessa.

Wheeler kuului republikaaniseen puolueeseen. Anti-Saloon League sen sijaan tuki, tai vastusti, yksittäisiä ehdokkaita sen perusteella, mitä nämä ajattelivat kieltolaista eikä huomioinut muita näiden poliittisia mielipiteitä.

Kun ns. Volstead-laki (jonka nojalla kieltolaki astui voimaan) astui voimaan, Wheeler otti kunnian lakialoitteen kirjoittamisesta, josta ei tosin ole mitään todisteista. Wheelerin rooli lakialoitteen läpimenossa oli kuitenkin merkittävä.

Aktivistina Wheeler pyrki osoittamaan poliitikoille, että äänestämällä hänen kanssaan samalla tavalla, poliitikot saisivat pitää luottamustehtävänsä, mutta mikäli nämä vastustaisivat Wheelerin ajatuksia, hän usuttaisi koko raittiusliikkeen näitä vastaan ja äänestäisi nämä ulos.

Vuonna 1926 Wheelerin ote politiikassa oli heikentynyt ja kieltolakia vastustettiin entistä äänekkäämmin mm. kongresissa. Lisäksi Wheelerin terveydentila oli huonontunut, joten hän päätti eläköityä Michiganiin. Syksyllä 1927 Wheelerin vaimo kuoli kaasulieteen liittyvässä onnettomuudessa, ja noin viikkoa myöhemmin Wheeler kuoli itse.

Lähteet
-------

1. ↑  Wayne B. Wheeler: The Man Who Turned Off the Taps  2010. Smithsonian Magazine. Viitattu 7.7.2022. (englanniksi)
2. 1 2  Wayne Wheeler: The Man Who Made Prohibition Happen After Being Stabbed In The Leg By A Drunk Person  2022. History Daily. Viitattu 7.7.2022. (englanniksi)
3. 1 2 3 4  Wayne Wheeler, Dry Boss (Prohibition): Biography  20.12.2015. alcoholproblemsandsolutions.org. Viitattu 7.7.2022. (englanniksi)
4. 1 2  Wayne Wheeler  2.10.2011. PBS. Viitattu 7.7.2022. (englanniksi)
5. ↑  Wheeler, Wayne (1869-1927)  2022. Trumbull Neighborhood Partnership. Viitattu 7.7.2022. (englanniksi)
6. 1 2  Wayne Wheeler  2022. westervillelibrary.org. Viitattu 7.7.2022. (englanniksi)
7. ↑  David M. Gold: *Democracy in Session: A History of the Ohio General Assembly*. Ohio University Press, 2009. ISBN 978-0-8214-1844-4. Teoksen verkkoversio (viitattu 7.7.2022). (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Israel
* Yhdysvallat

 |
|  |
| Muut | 
* SNAC

 |

 |